สะพัดเปลี่ยนทีมไอแบงก์
ลือเปลี่ยนทีมบริหารไอแบงก์ หวังฟื้นฟูองค์กรใหม่ หลังพนักงานลาออก หาพันธมิตรไม่คืบหน้า
10 พ.ค. 2559

ลือเปลี่ยนทีมบริหารไอแบงก์ หวังฟื้นฟูองค์กรใหม่ หลังพนักงานลาออก หาพันธมิตรไม่คืบหน้า
แหล่งข่าวจากธนาคารอิสลามแห่งประเทศไทย (ไอแบงก์) เปิดเผยว่า ในวันที่ 27 พ.ค.นี้ จะมีการประชุมผู้ถือหุ้น ไอแบงก์ประจำปี 2559 มีวาระสำคัญ คือ การพิจารณาแต่งตั้งประธานกรรมการคนใหม่ หลังจากที่ นายชัยวัฒน์ อุทัยวรรณ์ ประธานกรรมการไอแบงก์คนปัจจุบันกำลังจะหมดวาระลง
นอกจากนี้ ยังมีวาระแต่งตั้งกรรมการอีก 2 ตำแหน่งที่หมดวาระลงเช่นกัน คือ น.ส.ปิยวรรณ ล่ามกิจจา นายมนต์ชัย รัตนเสถียร ปัจจุบันดำรงตำแหน่งเป็นกรรมการผู้จัดการ รวมทั้งการตั้งกรรมการแทนกรรมการที่ลาออกไปคือ นายดุสิต เขมะศักดิ์ชัย
"มีกระแสเปลี่ยนตัวประธานบอร์ด ไอแบงก์ คาดว่าจะเป็นนายกฤษฎา หุตะเศรณี ซึ่งเป็นคนที่นายสมคิด จาตุศรีพิทักษ์ รองนายกรัฐมนตรี มองไว้ให้เข้ามาแก้ไขปัญหาต่างๆ ของธนาคาร หลังจากปัจจุบันการแก้ปัญหาไม่มีความคืบหน้ามากนัก แต่นายกฤษฎาก็ยังไม่มีท่าทีตอบรับ" แหล่งข่าวเปิดเผย
อย่างไรก็ตาม หากไม่สามารถหาประธานกรรมการธนาคารคนใหม่มาแทนที่นายชัยวัฒน์ที่จะหมดวาระได้ ก็คาดว่าจะมีการต่อวาระนายชัยวัฒน์ให้ดำรงตำแหน่งประธานอีก 1 สมัย รวมถึงในตำแหน่งกรรมการรายอื่นด้วย เพื่อให้การทำงานมีความต่อเนื่องต่อไป
แหล่งข่าวระบุว่า ที่ประชุมผู้ถือหุ้นยังมีวาระสำคัญคือรับทราบรายงานประจำปี โดย ณ สิ้นปี 2558 ที่ผ่านมา ไอแบงก์มีสินเชื่อคงค้าง 9.84 หมื่นล้านบาท ลดลงจากสิ้นปี 2557 ที่มีสินเชื่อคงค้าง 1.09 แสนล้านบาท ในจำนวนนี้มีสินเชื่อปกติ (B1) 3.88 หมื่นล้านบาท ลดลง 5,283 ล้านบาท หรือ 12% จากสิ้นปี 2557 ขณะที่สินเชื่อกล่าวถึงเป็นพิเศษ (B2) มี 8,746 ล้านบาท ลดลง 9,168 ล้านบาท หรือ 51% จากสิ้นปี 2557 ที่สินเชื่อกลุ่มนี้มีสูงถึง 1.79 หมื่นล้านบาท
สำหรับสินเชื่อด้อยคุณภาพ (B3-B5) หรือกลุ่มที่ค้างชาระเป็นหนี้ที่ไม่ก่อให้เกิดรายได้ (เอ็นพีเอฟ) ณ สิ้นปี 2558 มียอดเพิ่มขึ้น 2,963 ล้านบาท คิดเป็นยอดคงค้างเอ็นพีเอฟ 5.08 หมื่นล้านบาท เทียบกับสิ้นปี 2557 ที่มีอยู่ 4.78 หมื่นล้านบาท โดยระหว่างปี 2558 เอ็นพีเอฟได้เพิ่มสูงแตะ 5.52 หมื่นบาท ณ สิ้นเดือน มี.ค. 2558 แต่ยอดล่าสุด ณ เดือน มี.ค. 2559 เอ็นพีเอฟไอแบงก์ลดมาอยู่ที่ 4.7 หมื่นล้านบาท คิดเป็น 48% ของสินเชื่อรวม 9.7 หมื่นล้านบาท
"ธนาคารมีนโยบายการชะลอสินเชื่อประกอบกับหนี้เสียที่เพิ่มขึ้น ทำให้กระทบต่อรายได้ของธนาคาร จนพนักงานทยอยลาออกจำนวนมาก ทำให้ขาดอัตรากำลัง พนักงานไม่เพียงพอ" แหล่งข่าวเปิดเผย
รายงานข่าวระบุอีกว่า นายสมคิด และนายอภิศักดิ์ ตันติวรวงศ์ รมว.คลัง มีความกังวลและไม่พอใจกรณีการหาพันธมิตรร่วมทุนไม่มีความคืบหน้า โดยผู้บริหารธนาคารยอมรับว่ามีความยากในการหาพันธมิตร เนื่องจากข้อจำกัดที่ธนาคารขาดทุนสะสมอยู่มากถึง 2 หมื่นล้านบาท